钦定古今图书集成/方舆汇编/职方典/第1283卷 > 《游莲花岩》〈并序〉林调鹤
## 钦定古今图书集成/方舆汇编/职方典/第1283卷 > 《游莲花岩》〈并序〉林调鹤

自浪石西行约三里，至岩邑，得道者，蒋大士涅槃处也。岩口石如屋宇，炬而后入，足下流响，淼幽沁脾，嚣烦顿涤。仰见石累累乘，如菡萏，如舒萼，如坠菂，如鬼工镂划。岩之名或以此耶？石瀡滴沥，如澍积日月，还复为石，晶莹冰雪，光射眸。石势飞动，倚伏大小，高下争奇。呈像肖形，随人意方，物皆似迎屐齿，皆石也。忽石穷土见，则阡陌井井，人从亩上行焉。稍憩复进，忽水石皆穷。对面峭石壁立。迺折而左，双扉陡绝，攀陟得丘壑结聚处，则大士证果之别一洞天也。前此炬行半里皆黑，至此，石擘一罅透入，光明照见，石室宏坦天然，蒲团面壁地也。石潭淙碧，投之以石声，《滃滃》然如钟，听之万虑皆清。屏息徘徊，久之，不复有人世想。石笋直插摩顶五丈许，层叠如浮图。大士圆寂之日，飞身于最上一层，委蜕趺跏，俨如莲座焉。岩之名又或以此耶？意自有天地，以有此岩，以有此石，历千百年若悬以待此人耶？意未有此岩，未有此石，先有此人，历千百年偶一出世，而现身于此岩此石耶？独意此石不坏，则此身亦不坏，即闭幽壑千百年正得清净。何为复显现于人间，而龛宇之，而尸祝之，正复不得清净耶？岂大士有意于此耶？抑有大不得已于此耶？

“登高期此日，释绁一寻秋。”随云叩灵关，云飞沆瀣流。
洞口觅胡麻，披襟坐清幽。洞中自光明，不与世目谋。
燃炬始得照，诡秘任旁搜。领要妙来会，耽奇意必周。
我欲穷其源，直于最上头。《元扄》另开辟，巑岏鬼斧修。
维摩丈室净，莲花塔影浮。天地为结撰，真人托此丘。
一悟万境寂，究非神所留。观者忽沉冥，无复尘世求。